อัจฉริยะข้ามคืน
รหัสลับอัจฉริยะ

| ล้านที่ | รหัสลับ | รายละเอียดการถอดรหัส | เฉลย |
| --- | --- | --- | --- |
| 1 | ภัครมัยขำไข่ปลาหมึก |  ภัครมัย เป็นนักร้อง ชื่อเล่นว่าตอง เทียบได้เป็นเลข 3  ขำ เป็นอาการหัวเราะ และออกเสียง ฮ่าๆๆ ซึ่งพ้องเสียงกับเลข 5  ไข่ มีลักษณะกลมเหมือนเลข 0  ปลาหมึก มี 8 หนวด  ซึ่งนั่นก็คือเลข  3508 นั่นเอง | 3508 |
| 2 | ตุ๊กตุ๊กทั่วประเทศสู้ตาย |  ตุ๊กตุ๊ก" มีชื่อเรียกอีกอย่างหนึ่งว่า สามล้อเครื่อง จึงเป็นเลข 3  ทั่วประเทศ" มีทั้งหมด 76 จังหวัด  สู้ตาย คืออาการที่ชูนิ้วออกมา 2 นิ้ว  ซึ่งนั่นก็คือเลข  3762 นั่นเอง | 3762 |
| 3 | เพื่อนมดชี้ทุกทิศชีวิตเหมียว |  เพื่อนมด ก็คือ โฟร์ ในภาษาอังกฤษแปลว่า 4  ชี้ ใช้ 1 นิ้ว  ทุกทิศ มีทั้งหมด 8 ทิศ  ชีวิตเหมียว หมายถึง แมวที่มี 9 ชีวิต  ดังนั้นรหัสก็คือ 4189 | 4189 |
| 4 | บุเรงนองบอกแก่นัก แต่ยอดรักบอกยังแจ๋ว |  บุเรงนอง เป็นชื่อตัวละครในนวนิยายเรื่องผู้ชนะสิบทิศ แปลได้เป็นเลข 10  ยอดรักบอกยังแจ๋ว มาจากชื่อเพลง สามสิบยังแจ๋ว ของยอดรัก สลักใจ จึงเป็นเลข 30  ดังนั้นคำตอบก็คือ  1030 | 1030 |
| 5 | สไปเดอร์แมนคีบแขนทศกัณฐ์ |  สไปเดอร์แมน เป็นมนุษย์แมงมุม ซึ่งแมงมุม มี 8 ขา  คีบ เป็นคำกริยา โดยการคีบจะต้องใช้นิ้วหรือของใดๆ 2 สิ่ง หนีบจับสิ่งของ  ทศกัณฐ์ เป็นตัวละครในวรรณคดีเรื่องรามเกียรติ์มี 10 หน้า และมี 20 แขน  ซึ่งนั่นก็คือเลข  8220 นั่นเอง | 8220 |
| 6 | พวงมาลัยมหัศจรรย์ |  คำว่าพวงมาลัย เราจะนึกถึงการร้อยพวงมาลัย  ส่วนคำว่ามหัศจรรย์ เราจะนึกถึง 7 สิ่งมหัศจรรย์ของโลก  ดังนั้นรหัสก็คือ  1007 นั่นเอง | 1007 |
| 7 | กลับหัวขายอังกฤษ |  นำคำว่าขายแปลเป็นภาษาอังกฤษ จะได้คำว่า SELL  แล้วนำมากลับหัวจะได้เลข 7735 | 7735 |
| 8 | บนฟ้าเป็ดร้องอู๊ด |  คำใบ้สำคัญอยู่ที่คำว่า บน  โดยถ้าเราตัดตัวอักษรที่เหลือออกไป ก็จะเหลือแต่วรรณยุกต์ ก็จะได้ 2827 | 2827 |
| 9 | เปาบุ้นจิ้น |  เปาบุ้นจิ้น เป็นผู้มีนิสัยยุติธรรม ซึ่งจะตัดสินคดีได้อย่างเที่ยงตรง  ซึ่งเวลาเที่ยงตรงนั้นคือ 12.00 น.  รหัสเลขสี่ตัวก็คือ 1200 | 1200 |
| 10 | แก้วแรดสามฤดู |  แก้วแรดสามฤดู เป็นชื่อพันธุ์ของมะม่วง ได้แก่ มะม่วงแก้ว มะม่วงแรด มะม่วงสามฤดู จึงมีมะม่วงอยู่สามพันธุ์  ซึ่งสามพันธุ์นั้นเป็นคำพ้องเสียงกับ 3000 ในตัวเลข  ดังนั้นรหัสก็คือ 3000 | 3000 |
| 11 | โสมฝรั่งตั้งโด่เด่ |  คำว่าโสม เมื่อเปิดพจนานุกรมฉบับราชบัณฑิตยสถาน จะหมายถึง พระจันทร์  จะได้คำว่าพระจันทร์ฝรั่งซึ่งตรงกับคำว่า MOON  แล้วนำมาตั้งโดเด่ โดยการพลิกตั้งขึ้นจะเห็นเป็นตัวเลข 3002 | 3002 |
| 12 | องคุลีมาลโดนสนธิเดือด |  องคุลีมาล จะตัดนิ้วคนครบ 1,000 นิ้ว แต่นิ้วสุดท้ายพบพระพุทธเจ้า จึงหยุดที่ 999 นิ้ว  ความหมายของคำว่าสนธิ คือ บวก เพราะฉะนั้นโดนสนธิ หมายถึง โดนบวก  เดือด คืออุณหภูมิ 100 องศาเซลเซียส  ดังนั้น องคุลีมาลโดนสนธิเดือด หมายถึง 999 + 100 ได้เท่ากับ 1099 | 1099 |
| 13 | ปลามังกรแกะปู |  ต้องแยกออกเป็น 4 คำก็คือ ปลา มังกร แกะ และ ปู  ซึ่ง 4 คำนี้ ตรงกับสัญลักษณ์ของราศ๊ 4 ราศี ได้แก่  ปลา คือ ราศีมีน ของเดือนมีนาคม ซึ่งเป็นเดือนที่ 3  มังกร คือ ราศีมังกร ของเดือนมกราคม ซึ่งเป็นเดือนที่ 1  แกะ คือ ราศีเมษ ของเดือนเมษายน ซึ่งเป็นเดือนที่ 4  ปู คือ ราศีกรกฎ ของเดือนกรกฎาคม ซึ่งเป็นเดือนที่ 7  ดังนั้นเลข 4 ตัวก็คือ 3147 | 3147 |
| 14 | MISTERSHORTFOOT |  MISTERSHORTFOOT แปลตรงตัวในภาษาอังกฤษจะหมายถึง นายเท้าสั้น  ซึ่งคำว่า Nine Thousand จะแปลว่า 9000 | 9000 |
| 15 | กระบือยานนาวาปลาสลิด |  กระบือ หมายถึง ควาย ก็คือพยัญชนะ ค  ยานนาวา หมายถึง เรือ ก็คือพยัญชนะ ร  ปลาสลิด ที่จริงแล้วปลาสลิดในคำราชาศัพท์หมายถึง ปลาใบไม้ ก็คือพยัญชนะ บ  เมื่อนำพยัญชนะมารวมกันซึ่งจะได้คำว่า ครบ  เมื่อพูดถึงคำว่าครบ เราก็จะนึถึงคำว่า ร่างกายครบ 32 ประการ  เมื่อนำเลข 32 มาอ่านออกเสียงให้ถูกต้อง ก็จะอ่านได้ว่า 3 10 2  ดังนั้นรหัสก็คือ 3102 | 3102 |
| 16 | เหนือท่วมใต้ฝุ่นตกแน่ |  ประโยคนี้จะมีคำกำหนดทิศซ่อนอยู่  ทิศเหนือของคำว่าท่วม ก็คือ เลข 1  ทิศใต้ของคำว่าฝุ่น ก็คือ เลข 9  ทิศตะวันตกของคำว่าแน่ ก็คือ เลข 66  ดังนั้นเลขที่ซ่อนอยู่ประโยคนี้ก็คือ 1966 | 1966 |
| 17 | หนุ่มติ๊กต๊อกโจ๊กเก่ง |  หนุ่มติ๊กต๊อกโจ๊กเก่ง ในที่นี้หมายถึง ชื่อเล่นของ 5 นักแสดงชายชื่อดังของไทย ซึ่งประกอบด้วย  หนุ่ม - อรรถพร ธีมากร  ติ๊ก - เจษฎาภรณ์ ผลดี  ต๊อก - ศุภกรณ์ กิจสุวรรณ  โจ๊กเกอร์ - นพชัย มัททวีวงศ์  เก่ง - ชาติชาย งามสรรพ์  ซึ่งทั้ง 5 คนนี้ เป็นนักแสดงนำในภาพยนตร์เรื่อง 2499 อันธพาลครองเมือง  ดังนั้นรหัสก็คือ 2499 | 2499 |
| 18 | โทรศัพท์จากอุดรไปหาทักษิณ |  โทรศัพท์ก็คือ ต้องใช้โทรศัพท์ช่วยถอดรหัส  อุดร แปลว่า ทิศเหนือ  ทักษิณ แปลว่า ทิศใต้  โทรศัพท์จากอุดรไปหาทักษิณ ก็คือให้มองที่โทรศัพท์ หาตัวเลข 4 ตัว ที่เรียงมาจากเหนือไปหาใต้ ซึ่งก็คือ 2580 ที่อยู่บนแป้นโทรศัพท์ | 2580 |
| 19 | ผัวหนูปาหนี้ |  คำว่า ผัวหนู ก็คือ ผ - ัว - น เมื่ออ่านรวมกันจะได้ว่าคำว่า ผวนปาหนี้  ซึ่งคำว่า ปาหนี้ จะผวนได้เป็น ปีหน้า  เนื่องจากการแข่งขันล้านที่ 19 นี้ อยู่ในปี 2549 ดังนั้น ปีหน้าก็คือ 2550 | 2550 |
| 20 | สร้อยเสือเผ่น สยองยักษ์เร้นหลบหนี |  ให้แยก สร้อยเสือเผ่น ออกไปก่อน  คำว่า สร้อยเสือเผ่น หมายถึง ส.เสือเผ่น ก็คือตัว ส.เสือ ในคำว่าสร้อยออกไป จะเหลือคำว่า ร้อย  ส่วนคำว่า สยองยักษ์เร้นหลบหนี หมายถึง ย.ยักษ์หนีไป  ก็คือตัว ย.ยักษ์ ในคำว่าสยองออกไป จะเหลือคำว่า สอง  เมื่อนำมารวมกันจึงได้คำว่า ร้อย สอง  ดังนั้นรหัสก็คือ 1002 | 1002 |
| 21 | ผ่านมาน้อยมาก |  คำว่า ผ่านมา ในที่นี้หมายถึง ผู้เข้าแข่งขันที่ผ่านมาในรอบถอดรหัส ซึ่งมีผู้เข้าแข่งขันคือ  หมายเลข 3 ปัญญา  หมายเลข 4 วีรศักดิ์  หมายเลข 1 พลเรือตรีพิชัย  หมายเลข 8 สถาพร  ส่วนคำว่า น้อยมาก ก็คือ ให้เรียงหมายเลขผู้เข้าแข่งขันจากน้อยไปหามาก นั้นก็คือ 1348 | 1348 |
| 22 | รถไฟไทยสามสีมีนายก |  ในรหัสนี้จะหมายถึง เหตุการณ์ในสมัยรัชกาลต่าง ๆ  รถไฟ มีขึ้นในสยามในสมัยรัชกาลที่ 5  ไทย เริ่มใช้แทนสยามในสมัยรัชกาลที่ 8  สามสี หมายถึงธงไตรรงค์เริ่มใช้ในสมัยรัชกาลที่ 6  มีนายก ประเทศไทยมีนายกในสมัยรัชกาลที่ 7  ดังนั้นรหัสลับก็คือ 5867 | 5867 |
| 23 (1)   | ยามาเย็นตาปาดังเบ   (รหัสเปิดเซฟในภารกิจที่ 2) |  ต้องแยกทั้งสามคำออก แล้วให้หาคำท้ายที่หายไป  ยามา ก็คือ ยามาฮ่า คือเลข 5  เย็นตา ก็คือ เย็นตาโฟ โฟร์ในภาษาอังกฤษ คือเลข 4  ปาดังเบ ก็คือ ปาดังเบซาร์ ซา ในภาษาจีนสำเนียงแต้จิ๋ว คือเลข 3  จะได้รหัสก็คือ 543 | 543 |
| 23 (2)   | ชู้เมาฆ่าตีนแมว   (รหัสเปิดเซฟในภารกิจที่ 4) |  ต้องแบ่งเป็น 4 คำคือ ชู้  เมา ฆ่า และ ตีนแมว ซึ่งก็คือข้อห้ามใน ศีล 5  ชู้ คือศีลเรื่องผิดลูกเมียผู้อื่น คือศีลข้อ 3  เมา คือศีลเรื่องสุราเมรัย คือศีลข้อ 5  ฆ่า คือศีลเรื่องฆ่าสัตว์ คือศีลข้อ 1  ตีนแมว คือศีลเรื่องลักขโมย คือศีลข้อ 2  จะได้รหัสก็คือ 3512 | 3512 |
| 24 - 27 (1)   | ตี๋ใหญ่ไม่ขำเสือดำไม่ฮา   (รหัสเปิดเซฟแรกในภารกิจที่ 2) |  ตี๋ใหญ่ และ เสือดำ ต่างก็เป็นโจรทั้งคู่  เวลาที่เรียกโจรเหล่านี้ เราจะเรียกกันว่า โจร 500  ส่วน ขำ และ ฮา คือเสียงหัวเราะ ฮะฮะฮะฮ้า หรือหมายเลข 5 นี้เอง  ดังนั้นเมื่อไม่ขำและไม่ฮา จึงหมายถึงไม่เอาเลข 5  รหัสลับจึงเป็นเลข 0000 | 0000 |
| 24 - 27 (2)   | พักนี้กี้ไม่อยู่   (รหัสเปิดกล่องเหรียญของทีมสีเขียว ในภารกิจที่ 2) |  ต้องแบ่งออกเป็นคำว่า พักนี้ และ กี้ไม่อยู่  โดยคำว่า พักนี้ เมื่อเอาคำว่า กี้ ออกไป จะเหลือคำว่า พัน  ซึ่งก็เป็นตัวเลข 1000 | 1000 |
| 24 - 27 (3)   | ก่อนอี้ล้มเณรเปื้อน   (รหัสเปิดเซฟที่วัดอรุณราชวรารามราชวรมหาวิหาร ในภารกิจที่ 2) |  คำว่า ก่อน หมายถึงคำหน้าของทุกคำในประโยค อี้ล้มเณรเปื้อน  โดยคำว่า อี้ ก็คือ เก้าอี้  ล้ม ก็คือ หกล้ม  เณร ก็คือ สามเณร  เปื้อน ก็คือ แปดเปื้อน  ดังนั้นเมื่อรวมกัน จะได้เป็นเลข 9638 | 9638 |
| 24 - 27 (4)   | ฉันเห็นฝรั่งตัวใหญ่ในกระจก   (รหัสเปิดเซฟที่สถานีรถไฟหัวลำโพง ในภารกิจที่ 2) |  เริ่มด้วย ฉันเห็นฝรั่ง โดยคำว่าฉันเห็นในภาษาอังกฤษคือคำว่า I See  ส่วน ตัวใหญ่ หมายถึงต้องเป็นตัวพิมพ์ใหญ่ จะได้คำว่า I SEE  คำว่า ในกระจก ต้องอ่านแบบในกระจกเงา ซึ่งก็จะได้หมายเลข 3321 | 3321 |
| 24 - 27 (5)   | ประหยัดไฟกลางคืน   (รหัสเปิดเซฟในภารกิจที่ 3) |  ให้แยกคำว่า ประหยัดไฟ และ กลางคืน  ฉลากประหยัดไฟนั้น มีเบอร์ 1 2 3 4 และ 5  และ กลางคืน ก็คือเลขตรงกลาง ซึ่งก็คือเลข 3 นั้นคืนไป  จะเหลือแต่ตัวเลขก็คือ 1245 | 1245 |
| 24 - 27 (6)   | โอสถพยัคฆ์สถูป   (รหัสเปิดเซฟที่ 1 ในภารกิจที่ 6) |  ให้แยกทั้ง 3 คำ ออกมาก่อน คือ โอสถ พยัฆม์  และ สถูป  คำว่า โอสถ หมายถึง ยา  พยัฆม์ หมายถึง เสือ  และ สถูป หมายถึง เจดีย์  ชื่อยาที่มีเสือ คือ ยาดองเหล้าตราเสือ 11 ตัว  ชื่อยาที่มีเจดีย์ คือ ยาหอมตรา 5 เจดีย์  ดังนั้นจะได้รหัส 115 | 115 |
| 24 - 27 (7)   | (รูปภาพของหม่า เท่ง และโหน่งกำลังนั่งยอง ๆ และถือคำว่า ผวน)   (รหัสเปิดเซฟที่ 2 ในภารกิจที่ 6) |  สังเกตให้ดีคือ จะเห็นหม่ำ เท่ง โหน่ง กำลังนั่งยอง ๆ และในมือถืออักษร ผ ว  และ น  เมื่อทั้งสามคนนั่งยอง ๆ จะหมายถึง สามยอง และผวนให้ได้ ซึ่งก็จะได้คำว่า สองยาม  เวลา สองยาม หมายถึงเวลา 24.00 น.  ดังนั้นจะได้รหัส 2400 | 2400 |
| 24 - 27 (8)   | เหนือฟ้าเป็นโดเด่ร้องแจ๋วตุ๊กตุ๊กขำไข่หักพวงมาลัยเพื่อนมด   (รหัสเปิดเซฟที่ 3 ในภารกิจที่ 6) |  ทุกคำคือคำที่เคยใช้ในการแข่งขันในอัจฉริยะข้ามคืนมารวมกัน  โดยคำว่า เหนือ หมายถึง สระและวรรณยุกต์ ด้านบนทุกตัวของประโยค เหนือฟ้าเป็นโดเด่ร้องแจ๋วตุ๊กตุ๊กขำไข่  ซึ่งเมื่อดูรูปตามการเขียนแล้วจะได้ตัวเลข 28112 + 7701 จะได้เท่ากับ 35813  และต้องนำมาหักหรือนำมาลบกับ พวงมาลัยเพื่อนมด  พวงมาลัยคือการ ร้อยพวงมาลัย และ เพื่อนมดคือ โฟร์  ดังนั้นเมื่อนำ 35813 - 1004 จะได้เท่ากับ 34809 | 34809 |
| 28 | อ่างอึ่งอ๋องอ๋องอึ่ง |  แยกคำว่า อ่าง ออกมา คำว่าอ่างในที่นี้หมายถึงนักแสดงตลกชื่อว่า อ่าง เถิดเทิง ผู้มีบุคลิกพูดจาไม่รู้เรื่อง แล้วเป็นเจ้าของคำพูด อึ่งอ๋องอ๋องอึ่ง  คำว่า อึ่ง หมายถึงเลข 1  ส่วนคำว่า อ๋อง หมายถึงเลข 2  ดังนั้น อึ่งอ๋องอ๋องอึ่ง จะถอดออกมาเป็นเลข 1221 | 1221 |
| 29 | จุรีรักจา |  ต้องแยกทั้งสามคำออกมาก่อน คือ จุรี รัก และ จา  รหัสนี้หมายถึงจำนวนนิ้วทั้งหมด  จุรี หมายถึง จุรี โอศิริ ชื่อเล่นว่า จุ๊ ซึ่งถ้าทำภาษามือจะหมายถึง 1 นิ้ว  รัก หมายถึง ความรัก สามารถนับได้ 3 นิ้ว  จา หมายถึง จา พนม คือการพนมมือ หรือ 10 นิ้ว  ดังนั้นรหัสที่ได้ก็คือ 1310 | 1310 |
| 30 | หินอ่อนแจ้งพระแก้ว |  หินอ่อนแจ้งพระแก้ว ล้วนเป็นชื่อวัดทั้งสิ้น  วัดหินอ่อน หมายถึง วัดเบญจมบพิตรดุสิตวนาราม ที่อยู่หลังเหรียญ 5 บาท  วัดแจ้ง หมายถึง วัดอรุณราชวรารามราชวรมหาวิหาร ที่อยู่หลังเหรียญ 10 บาท  วัดพระแก้ว หมายถึง วัดพระศรีรัตนศาสดาราม ที่อยู่หลังเหรียญ 1 บาท  ดังนั้นรหัสที่ได้ก็คือ 5101 | 5101 |
| 31 | อาตมาฉันมันมัน |  ต้องแยกเป็น 4 คำ ซึ่งทุกคำล้วนเป็นคำสรรพนามทั้งสิ้น  โดยคำว่า อาตมา และ ฉัน เป็นสรรพนามบุรุษที่ 1  คำว่า มัน เป็นสรรพนามบุรุษที่ 3  ดังนั้นเมื่อถอดรหัสเสร็จแล้วจะออกมาเป็นเลข 1133 | 1133 |
| 32 | อีกท้ายนรสิงห์ ยศจริงพลายงาม |  คำว่า อีกท้ายนรสิงห์ หมายถึง พันท้ายนรสิงห์ ซึ่งเป็นนายท้ายเรือพระเจ้าเสือ  ส่วนคำว่า พลายงาม หมายถึง ลูกชายของขุนแผนซึ่งมียศคือ จมี่นไวยวรนาถ  ซึงเมื่อดูจากประโยคแล้ว จะได้เป็น อีกพันจะหมื่น นั้นก็คือ 9000 | 9000 |
| 33 | มนุษย์หลังฉาก |  นำคำว่า มนุษย์ นำไปอยู่หลังคำว่า ฉาก  คำว่า ฉาก หมายถึง มุมฉาก ซึ่งมีขนาด 90 องศา  มนุษย์มีอุณหภูมิในร่างกายเฉลี่ย 37 องศาเซลเซียส  ดังนั้นรหัสก็คือ 9037 | 9037 |
| 34 | ลบห้าสอยกระทิงทิ้งสิบห้า |  คำว่า ลบห้าสอยกระทิงทิ้งสิบห้า หมายถึง ให้ทิ้งตัวอักษรที่ประกอบคำว่า สิบห้า ออกจากวลี  ลบห้าสอยกระทิง จะเหลือคำว่า ลอยกระทง  ซึ่งคำว่า ลอยกระทง หมายถึง วันเพ็ญเดือนสิบสอง หรือ ขึ้น 15 ค่ำ เดือน 12  ดังนั้นรหัสก็คือ 1512 | 1512 |
| 35 | กรมกสิกรตอนต้นเดือน |  ต้องตีความให้ได้ว่า ต้องหาตอนต้นเดือน ก็คือตัวอักษรที่ขึ้นต้นชื่อเดือนที่อยู่ใน กรมกสิกร  กร หมายถึง คำขึ้นต้นเดือนกรกฎาคม ซึ่งเป็นเดือนที่ 7  มก หมายถึง คำขึ้นต้นเดือนมกราคม ซึ่งเป็นเดือนที่ 1  สิ หมายถึง คำขึ้นต้นเดือนสิงหาคม ซึ่งเป็นเดือนที่ 8  กร หมายถึง คำขึ้นต้นเดือนกรกฎาคม ซึ่งเป็นเดือนที่ 7  ดังนั้นรหัสก็คือ 7187 | 7187 |
| 36 | กดเหนือดาราเลี้ยวขวาเมื่อสุด |  ให้มองที่แป้นตัวเลข แล้วหาดารา ซึ่งก็คือเครื่องหมาย *  ให้กดตัวเลขที่อยู่ด้านบนขึ้นไปซึ่งก็คือเลข 7 4 และจะสุดที่เลข 1  แล้วจึงเลี้ยวขวาซึ่งก็คือเลข 2  ดังนั้นรหัสก็คือ 7412 | 7412 |
| 37 | บรรพตยอดมุข |  ให้แยกออกเป็น บรรพต ยอด และมุข  คำว่า บรรพต แปลว่าภูเขา หรือเขา  เขา ที่มีคำว่ายอดในชื่อก็คือ เขาสามร้อยยอด จ. ประจวบคีรีขันธ์  เขา ที่มีคำว่ามุขในชื่อก็คือ เขาสามมุข จ.ชลบุรี  ดังนั้นบรรพตยอดมุข จึงหมายถึง 3003 | 3003 |
| 38 | อาหารหน้าเห็ดหลังเป็ดนับปี |  ให้หาอาหารที่อยู่หน้าเห็ดหลังเป็ดนั้นก็คือ หมู และ ไก่ ซึ่งก็คือสำนวน หมูเห็ดเป็ดไก่ ที่แปลว่าอาหารชั้นดี  นำหมูและไก่มานับปี  ปีหมู หรือปีกุน คือปีนักษัตริย์ลำดับที่ 12  ปีไก่ หรือปีระกา คือปีนักษัตริย์ลำดับที่ 10  ดังนั้นรหัสก็คือ 1210 | 1210 |
| 39 | ไฮโซหน้าเล็กเขียนเช็คกลับหัว |  ให้เขียนคำว่า HISO โดยให้ตัวอักษรตัวหน้าเป็นตัวพิมพ์เล็กจะได้คำว่า hISO  แล้วให้เช็คหรือตรวจสอบอีกครั้งด้วยการกลับหัว  ก็จะได้ตัวเลข 0514 | 0514 |
| 40 | 007 |  007 จะประกอบไปด้วยเลข 0 2 ตัว และเลข 7 1 ตัว  เมื่อเราเรียกโดยใช้ชื่อตัวเลขเป็นคำลักษณะนาม 007  จะอ่านได้ว่า สองศูนย์หนึ่งเจ็ด หรือ 2017 | 2017 |
| 41 | ความหลังในโหล |  ตัวเลขที่เกี่ยวข้องกับคำว่าความหลัง เป็นที่รู้จักกันมากที่สุดก็คือ 16 จากบทเพลง 16 ปีแห่งความหลัง ของ สุรพล สมบัติเจริญ  โหล ก็คือ 12  แล้วต้องแยกเลข 1 และ 2 ออกจากกัน เพื่อนำความหลัง หรือ 16 มาใส่ไว้ข้างใน  ดังนั้นจึงเท่ากับ 1162 | 1162 |
| 42 | ผู้ดีอ่านข่าวบนนาฬิกาไม่ออก |  ผู้ดี หมายถึง ชาวอังกฤษ  ผู้ดีอ่านข่าว จะได้คำว่า NEWS ในภาษาอังกฤษ  คำว่า NEWS นั้น เกิดการนำตัวอักษรตัวหน้าของทิศหลักทั้งสี่คือ North East West South  ซึ่งทิศทั้งสี่บนนาฬิกาก็คือ 12396  คำว่า ไม่ออก ก็คือ ไม่เอาทิศตะวันออก จึงต้องตัดเลข 3 ออกไป  ดังนั้นรหัสจึงเป็น 1296 | 1296 |
| 43 | ชอบไหมไร้เอว |  รหัสนี้มีที่มาจากเพลง ชอบไหม ของ อาภาพร นครสวรรค์  ซึ่งในเนื้อเพลงก็จะระบุสัดส่วนร่างกายในเพลงด้วย ก็จะได้สัดส่วนของหน้าอก-เอว-สะโพก ก็คือ 34-24-35  คำว่า ไร้เอว ก็คือ ตัดเลข 24 ออกไป  ดังนั้นจะเหลือ 3435 | 3435 |
| 44 | ร้อยเอ็ดห่าซี้เก่าฮก |  ร้อยเอ็ด หมายถึงชื่อจังหวัดในภาคอีสาน ซึ่งมีเอกลักษณ์ในตนเอง  ส่วนคำว่า ห่าซี้เก่าฮก ก็คือสำเนียงของคนร้อยเอ็ดที่ออกเสียงเป็นเลข 5496 | 5496 |
| 45 | มดซดไทยเดิม |  รหัสนี้จะพูดถึงคำว่า ไทยเดิม  คำว่า ไทยเดิม หมายถึง เพลงไทยเดิม ซึ่งจะบันทึกเอาไว้ในรูปของตัวอักษรตัวเดียวและออกเสียงเป็น โด เร มี ฟา ซอล ลา ที ตามลำดับ  เมื่อแยกมดซดออกเป็นตัว ๆ ก็จะได้ ม ด ซ ด  ดังนั้นจะเท่ากับ 3151 | 3151 |
| 46 | หมื่นสองหารสี่กี่ตัวจั่วรจนา |  นางรจนา เป็นนางในวรรณคดีเรื่อง สังข์ทอง ในเรื่องนั้นจะต้องเสี่ยงพวงมาลัยเพื่อเลือกคู่  ดังนั้น จั่วรจนา ก็เอามาแต่จำนวนคู่  คำที่อยู่ในจำนวนคู่จะได้แก่คำว่า สอง สี่ และ ตัว  ดังนั้นจึงเท่ากับ สองสี่ตัว หรือ 2222 | 2222 |
| 47 (1)   | มะลิราหุบเซียน   (รหัสเปิดเซฟในภารกิจที่ 2) |  ทั้งสี่คำเป็นชื่อดอกไม้ที่มีคำที่หายไปทั้งสิ้น  มะลิ ก็คือดอกมะลิวัลย์ คำว่า วัลย์ พ้องเสียง One ในภาษาอังกฤษ แปลว่า 1  รา ก็คือดอกราตรี คำว่า ตรี ในภาษาสันสกฤต แปลว่า 3  หุบ ก็คือดอกยี่หุบ คำว่า ยี่ ในภาษาไทย แปลว่า 2  เซียน ก็คือดอกโป้ยเซียน คำว่า โป้ย ในภาษาจีนสำเนียงแต้จิ๋ว แปลว่า 8  ดังนั้นรหัสจึงเป็น 1328 | 1328 |
| 47 (2)   | ไล่ผู้เฒ่าเต่าเข้าคลอง   (รหัสเปิดเซฟในภารกิจที่ 5) |  คำว่า ไล่ ในที่นี้หมายถึง ไล่เรียงลำดับ  ผู้เฒ่า หมายถึง ฒ ผู้เฒ่า เป็นพยัญชนะลำดับที่ 18  เต่า หมายถึง ต เต่า เป็นพยัญชนะลำดับที่ 21  เข้าคลอง หมายถึงสำนวน ถอยหลังเข้าคลอง  เมื่อไล่ผู้เฒ่าและเต่าจะได้เลข 1821  ต้องมาไล่ถอยหลังอีกครั้งจะเป็นเลข 1281 | 1281 |
| 48 | นิ้วหนูหมูกระต่ายควายแมว |  นิ้วหนู หมายถึง นิ้วของเด็ก ๆ แล้วเด็ก ๆ ก็จะนำนิ้วทำท่าเป็นสัตว์ทั้งสี่  หมู ใช้ 1 นิ้ว ดันที่จมูก  กระต่าย ใช้ 4 นิ้ว มาทำเป็นหูกระต่าย  ควาย ใช้ 2 นิ้ว มาทำเป็นเขาของควาย  แมว ใช้ 6 นิ้ว มาทำเป็นหนวดแมว  ดังนั้นตัวเลขจึงเป็น 1426 | 1426 |
| 49 (1)   | ภัครมัยจับยามเล่นหมากรุก (รหัสเปิดเซฟเริ่มต้นภารกิจที่ 2) |  คำว่า ภัครมัย จับยาม และเล่นหมากรุก ทั้ง 3 คำล้วนมีจุดร่วมกันอยู่คือคำว่า ตา  ภัครมัย คือนักร้อง และเคยออกอัลบั้มชุด ตองสองตา  จับยาม ก็คือวลี จับยามสามตา  เล่นหมากรุก ก็คือต้องเล่นบนกระดาน 8x8 ก็จะมี 64 ช่อง หรือ 64 ตา  เมื่อมาเรียงกันจะได้รหัส 2364 | 2364 |
| 49 (2)   | ผลัดสุด ๆ (รหัสบัตร ATM ของทีมสีแดง ในภารกิจที่ 2) |  คำว่า ผลัด ในที่นี้หมายถึงวิ่งผลัด  ส่วนคำว่า สุด ๆ หมายถึงระยะทางวิ่งผลัดที่ไกลที่สุด นั้นก็คือ วิ่งผลัด 4x800 เมตร  ซึ่ง 4x800 จะเท่ากับ 3200 | 3200 |
| 49 (3)   | คมกระบี่ปีดาบ (รหัสเปิดเซฟที่ 1 ในภารกิจที่ 4) |  คำใบ้หลักก็คือคำว่า คม ของอีก 3 คำข้างหลัง  กระบี่ มีคม 2 ด้าน  ปี คือ 1 ปี มีเดือนที่มีคม 7 เดือน  ดาบ มี 1 คม  ดังนั้นจะได้รหัส 3 ตัวคือ 271 | 271 |
| 49 (4)   | 1234 (รหัสเปิดเซฟที่ 2 ในภารกิจที่ 4) |  ถ้านำชื่อเป็นตัวเลขมาเป็นคำลักษณะนาม  1 สอง ก็คือมีเลข 2 1 ตัว  3 สี่ ก็คือมีเลข 4 3 ตัว  ดังนั้นจะได้รหัส 2444 | 2444 |
| 49 (5)   | ทำมัมมี่บะหมี่เกี๊ยว (รหัสเปิดเซฟที่ 3 ในภารกิจที่ 4) |  ทำมัมมี หมายถึง การนำผ้ามาพันศพ  บะหมื่เกี๊ยว เราก็จะนึกถึง ชายสี่บะหมี่เกี๊ยว  ดังนั้นจะเท่ากับ 10004 | 10004 |
| 49 (6)   | กดรหัสอัจฉริยะ (รหัสเปิดเซฟที่ 4 ในภารกิจที่ 4) |  ต้องกดคำว่าอัจฉริยะในภาษาอังกฤษก็คือ GENIUS  ซึ่งจะมีอยู่บนแป้นโทรศัพท์  G อยู่บนหมายเลข 4  E อยู่บนหมายเลข 3  N อยู่บนหมายเลข 6  I อยู่บนหมายเลข 4  U อยู่บนหมายเลข 8  S อยู่บนหมายเลข 7  ดังนั้นรหัส 6 ตัวก็คือ 436487 | 436487 |
| 50 (1)   | ประทับตราเสือในกระจก |  แยกเป็นคำว่า ประทับตรา เสือ และ ในกระจก  ตีคำว่า ประทับตรา เป็นคำที่ความหมายใกล้เคียงกัน ซึ่งจะได้คำว่า ปั๊ม  หากพูดถึง ปั๊มเสือ ก็มักจะนึกถึง ปั๊มน้ำมันเอสโซ่ ซึ่งมีตัวสะกดคือ ESSO  หากมองคำว่า ESSO ในกระจก จะได้เป็นเลข 0223 นั่นเอง | 0223 |
| 50 (2)   | ฝรั่งต้นใหญ่หน้าไข่ส่องกระจก |  แยกคำเป็นคำว่า ฝรั่ง ต้นใหญ่ หน้าไข่ และ ส่องกระจก  คำว่า ต้นใหญ่ คือ ต้นของคำว่า ใหญ่ ซึ่งนั่นก็คือ ใ (สระไอไม้ม้วน)  คำว่า หน้าไข่ คือ หน้าของคำว่า ไข่ ซึ่งนั่นก็คือ ไ (สระไอไม้มลาย)  เมื่อได้ ใ และ ไ แล้วให้นำมาเทียบเป็นภาษา ฝรั่ง ก็จะได้ II (สระไอสองตัว)  และนำ II ไปส่องกระจก ก็จะได้ II และในกระจกอีก II  ซึ่งนั่นก็คือเลข  1111 นั่นเอง | 1111 |
| 51 (1)   | ฆ่าลิงกล้ากล้าใส่ผ้าสี่ที |  แยกรหัสลับออกเป็น ฆ่าลิงกล้ากล้า และ ใส่ผ้าสี่ที  ฆ่าลิงกล้ากล้า หมายถึง ให้ตัด ล ลิง ในคำว่า กล้ากล้า ออก จะได้ ก  ้า ก  ้า  ใส่ผ้า หมายถึง ห หีบ ใส่ผ้า  ใส่ผ้าสีที จึงหมายถึง ใส่ ห หีบ ไว้สี่แห่ง  จะได้คำว่า หกห้าหกห้า จึงเท่ากับ 6565 | 6565 |
| 51 (2)   | ออกข้างสนามสามในหก |  แยกรหัสลับออกเป็น ออกข้างสนาม และ สามในหก  ออกข้างสนาม หมายถึง ในกีฬาฟุตบอล เตะบอลออกข้างสนามอีกฝ่ายจะต้องได้ทุ่ม  สามในหก หมายถึง สามส่วนหก จึงเท่ากับ หนึ่งในสอง เรียกอีกอย่างว่า ครึ่ง  รวมกันจะได้คำว่า ทุ่มครึ่ง หมายถึง 19:30 น.  รหัสลับที่ได้จึงเป็น 1930 | 1930 |
| 52 (1)   | บวกคูณลบเท่ากับนับร้อยกรัม |  แยกรหัสลับออกเป็น บวกคูณลบเท่ากับ และ นับร้อยกรัม  บวกคูณลบเท่ากับ หมายถึง เครื่องหมายทางคณิตศาสตร์ + x - =  นับร้อยกรัม หมายถึง ร้อยกรัมคือขีด จึงเท่ากับ  นับขีด  รวมกันจะได้คำว่า บวกคูณลบเท่ากับนับขีด หมายถึง นับขีดของเครื่องหมายบวกคูณลบเท่ากับ  รหัสลับที่ได้จึงเป็น 2212 | 2212 |
| 52 (2)   | ปั๊กชิสุดุไม่เบา |  แยกรหัสลับออกเป็น ปั๊กชิสุ และ ดุไม่เบา  ปั๊ก และ ชิสุ เป็นชื่อพันธุ์ของสุนัข ซึ่งมี 2 พันธุ์ ซึ่งพ้องกับคำว่า สองพัน  ดุไม่เบา หมายถึง การดุเสียงดัง ซึ่งเรียกว่า เอ็ด  เมื่อนำคำทั้งสองมารวมกันจะได้เป็น สองพันเอ็ด  ซึ่งถอดเป็นตัวเลขแล้ว จะได้เป็น 2001 | 2001 |
| 53 (1)   | ออกพรรษา |  คำว่า ออกพรรษา  ซึ่งวันออกพรรษา คือ วันขึ้น 15 ค่ำ เดือน 11  ก็จะได้ไขรหัสลับได้ว่า 1511 | 1511 |
| 53 (2)   | ไล่สะพานทิ้งสีดาไปหาน้อย |  ให้แยกคำว่า ไล่สะพาน ทิ้งสีดา และ ไปหาน้อย  ไล่สะพาน หมายถึง ให้ไล่สะพาน สะพานที่เกี่ยวกับสีดา ก็คือสะพานพระราม ตั้งแต่พระราม 3-4-5-6-7-8-9  ทิ้งสีดา หมายถึง ทิ้งคู่พระราม ก็คือให้ทิ้งเลขคู่ คือทิ้งเลข 4-6-8 ออกแล้วจะเหลือ 3-5-7-9  ไปหาน้อย หมายถึง ให้เรียงจากมากไปหาน้อย ก็คือจาก 3-5-7-9 เป็น 9-7-5-3  รหัสนี้จึงไขได้ว่า 9753 | 9753 |
| 54 (1)   | สารินพ่วงดวงตาภรรยาบ๊วย |  ให้แยกเป็นคำว่า สาริน พ่วง และ ดวงตาภรรยาบ๊วย  จากคำว่า พ่วง ให้ใช้เป็นกุญแจไขคำอื่น โดยตีความหมายเป็น รถ  สาริน หมายถึง  เวฟ-สาริน บางยี่ขัน โดยชื่อเล่นคล้องกับฮอนด้าเวฟ ซึ่งเป็น  รถจักรยานยนต์ มี 2 ล้อ  พ่วง หมายถึง รถพ่วง ซึ่งมี 18 ล้อ  ดวงตาภรรยาบ๊วย หมายถึง ตุ๊ก-ดวงตา ตุงคมณี และภรรยาของบ๊วย-เชษฐวุฒิ วัชรคุณ นั่นก็คือ ตุ๊ก-ชนกวนันท์ รักชีพ รวมกันจึงเป็น รถตุ๊กตุ๊ก ซึ่งมี 3 ล้อ  เมื่อรวมกันจึงเป็นรหัสลับที่ว่า 2183 | 2183 |
| 54 (2)   | ครูใส่เสื้อเหลืองวันหยุด |  ให้แยกเป็นคำว่า ครู ใส่เสื้อเหลือง วัน และ หยุด  จากคำว่า วัน ให้ใช้เป็นกุญแจไขคำอื่น โดยนำไปใส่ไว้ข้างหน้าคำที่เหลือ  ครู จึงเป็น  วันครู ซึ่งตรงกับวันพฤหัสบดี และเป็นวันที่ 5 ของสัปดาห์  ใส่เสื้อเหลือง จึงเป็น  วันใส่เสื้อเหลือง ซึ่งก็คือวันจันทร์ และเป็นวันที่ 2 ของสัปดาห์  หยุด จึงเป็น วันหยุด มีสองวันคือ วันเสาร์ และวันอาทิตย์ ซึ่งเป็นวันที่ 7 และ 1 ของสัปดาห์ ตามลำดับ  เมื่อรวมกันจึงเป็นรหัสลับที่ว่า 5271 | 5271 |
| 55 (1)   | แม่ครัวห่วงเอ็มเค |  ให้แยกเป็นคำว่า แม่ครัว ห่วง เอ็ม และ เค  โดยการถอดรหัสครั้งนี้ เป็นการถอดรหัสจากชื่อยี่ห้อของสินค้าที่รู้จักกันดี  แม่ครัว มาจาก ปลากระป๋องตรา 3 แม่ครัว  ห่วง มาจาก กระเบื้องตรา 5 ห่วง  เอ็ม มาจาก สก๊อตไบรท์ตรา 3 เอ็ม  เค มาจาก แบตเตอรี่ตรา 3 เค  จึงสามารถไขรหัสลับได้ว่า 3533 | 3533 |
| 55 (2)   | ลูกผู้ชายไปไหนมา |  ให้แยกคำออกเป็น ลูกผู้ชาย และ ไปไหนมา  จากคำว่า ลูกผู้ชาย จะได้วลี ลูกผู้ชายอกสามศอก  จากคำว่า ไปไหนมา จะได้วลี ไปไหนมาสามวาสองศอก  ดังนั้นเมื่อรวมกันจะได้ 3 ศอก สามวา 2 ศอก  ต้องทำวาให้เป็นศอก โดย 1 วา เท่ากับ 4 ศอก ดังนั้น 3 วา จึงเท่ากับ 12 ศอก  จึงไขรหัสลับได้เป็น 3122 | 3122 |
| 56 (1)   | สรพงษ์ขี่ยานรพีภัทร |  สรพงษ์ ก็คือ สรพงษ์ ชาตรี มีชื่อเล่นว่า เอก  ขี่ หมายถึง เอาไว้ข้างบน  ดังนั้น เอกขี่ยาน จึงหมายถึง ให้เอาไม้เอกไปไว้ข้างบนของคำว่า ยาน จะได้คำว่า ย่าน  รพีภัทร ก็คือ น้ำ-รพีภัทร  เมื่อเอามารวมกัน จะได้คำว่า ย่านน้ำ  และเมื่อเราพูดถึง ย่านน้ำ ก็จะนึกถึงสำนวนที่ว่า ร้อยเอ็ดเจ็ดย่านน้ำ  ดังนั้นรหัสลับนี้จึงเท่ากับ 1017 | 1017 |
| 56 (2)   | หน้าบ้านเคลื่อนที่ |  ให้แยกเป็นคำว่า หน้า บ้าน และ เคลื่อนที่  คำสำคัญของรหัสลับนี้อยู่ที่คำว่า หน้า ซึ่งก็คือให้หาตัวเลขข้างหน้าของเบอร์โทรศัพท์บ้าน และ โทรศัพท์เคลื่อนที่  หน้าบ้าน หมายถึง ตัวเลขข้างหน้าเบอร์โทรศัพท์บ้าน ซึ่งก็คือเลข 02  เคลื่อนที่ หมายถึง ตัวเลขข้างหน้าเบอร์โทรศัพท์เคลื่อนที่ ซึ่งก็คือเลข 08  ดังนั้นรหัสลับนี้จึงเท่ากับ 0208 | 0208 |
| 57 (1)   | ครบเจ็ดคมเห็นนมนอนกิน |  ให้แยกเป็นคำว่า ครบเจ็ดคม เห็นนม และ นอนกิน  เริ่มจากคำว่า ครบเจ็ดคม มาจากการท่องเดือนทั้งสิบสองตามลำดับ จากเดือนมกราคมถึงเดือนธันวาคม ซึ่งเดือนที่มีคมลงท้ายก็คือเดือน มกราคม มีนาคม พฤษภาคม กรกฎาคม สิงหาคม ตุลาคม และธันวาคม จะเห็นว่าท่องให้ครบเจ็ดคมได้เมื่อครบปีพอดี ดังนั้นคำสำคัญที่ใช้ในการไขรหัสคือคำว่า ปี  เห็นนม มาจากสำนวน งูเห็นนมไก่  นอนกิน มาจากสำนวน เสือนอนกิน  รวมกันจึงเป็น งู ไก่ เสือ  เมื่อนำเอาคำสำคัญ ปี มาไข จึงหมายถึงการนับปีนักษัตรของไทย  งู จึงหมายถึงปีมะเส็ง ซึ่งเป็นปีในลำดับที่ 6  ไก่ จึงหมายถึงปีระกา ซึ่งเป็นปีในลำดับที่ 10  เสือ จึงหมายถึงปีขาล ซึ่งเป็นปีในลำดับที่ 3  จึงสามารถไขรหัสลับได้ว่า 6103 | 6103 |
| 57 (2)   | สัตว์ขันมักทำเสียงเหมือน |  แยกคำเป็น สัตว์ ขัน มัก ทำ และ เสียงเหมือน  คำสำคัญในที่นี้คือคำว่า เสียงเหมือน ซึ่งหมายถึงคำพ้องเสียง ดังนั้นต้องหาคำพ้องเสียงของคำที่เหลือทั้งสี่โดยให้มีความสัมพันธ์กัน ซึ่งความสัมพันธ์ในรหัสนี้มาจากหลักธรรมคำสอนในพระพุทธศาสนา  สัตว์ มาจาก อริยสัจ 4  ขัน มาจาก ขันธ์ 5  มัก มาจาก มรรค 8  ทำ มาจาก เบญจธรรม ซึ่งก็คือ ศีล 5 นั่นเอง  ด้งนั้นจึงไขรหัสลับได้เป็น 4585 | 4585 |
| 58 (1)   | ไล่พระรามไปตามรจนา |  แยกคำเป็น ไล่พระราม ไปตาม และ รจนา  ไล่พระราม หมายถึง ให้ไล่สะพานพระรามในกรุงเทพฯ ทั้งหมด ซึ่งมีสะพานพระราม 2-3-4-5-6-7-8-9  รจนา เป็นนางในวรรณคดีซึ่งต้องทำการเลือกคู่ ดังนั้น ต้องทำการเลือกเอาเฉพาะเลขคู่มาใช้  ดังนั้น ไล่พระรามไปตามรจนา จึงหมายถึง การไล่ลำดับสะพานพระรามโดยเอาเฉพาะเลขคู่และเรียงตามลำดับ  จึงสามารถไขรหัสลับนี้ได้เป็น 2468 | 2468 |
| 58 (2)   | โกรธกระดาษบาทอังกฤษ |  แยกคำเป็น โกรธ กระดาษ และ บาทอังกฤษ  คำสำคัญที่ต้องหาและนำมาใช้ในการไขรหัสนี้คือ นิ้ว  โกรธ สามารถทำเป็นสัญลักษณ์มือได้โดยการยกนิ้วโป้งขึ้นมา 1 นิ้ว  กระดาษ สามารถทำเป็นสัญลักษณ์มือได้โดยการกางมือออกหนึ่งข้าง จึงมี 5 นิ้ว  บาทอังกฤษ ต้องนำมาไขโดย  บาท มีความหมายว่า เท้าซึ่งในภาษาอังกฤษก็คือ foot(ฟุต) และฟุตก็เป็นหน่วยความยาว ซึ่งมี 12 นิ้ว  จึงสามารถไขรหัสลับนี้ได้เป็น 1512 | 1512 |
| 59 (1)   | ตายเป็นตายไม่ตายเป็นตาย |  ให้แยกเป็นคำว่า ตาย เป็น ตาย ไม่ตาย เป็น และ ตาย  คำว่า ไม่ตาย ก็คือ เป็นนั่นเอง  ดังนั้นจะได้คำสองคำ คือ คำว่าตาย และคำว่าเป็น อย่างละเท่าๆกันหรือเรียกได้ว่าเป็นตายเท่ากัน  วลีที่ว่าเป็นตายเท่ากันเรียกอีกอย่างได้ว่า ห้าสิบห้าสิบ  จึงสามารถไขรหัสลับได้ว่า 5050 | 5050 |
| 59 (2)   | ใบแดงกูให้มึงเขียว |  ให้แยกเป็นคำว่า ใบแดง กูให้มึง และ เขียว  คำว่า ใบแดง หมายถึง ธนบัตรที่มีสีแดง ซึ่งก็คือธนบัตรราคา 100 บาท  เมื่อพูดถึงประโยค กูให้มึง นั้น คนส่วนใหญ่จะนึกถึงคำพูดของหลวงพ่อคูณ  และคำว่า เขียว จึงหมายถึง ธนบัตรที่มีสีเขียว ซึ่งก็คือธนบัตรราคา 20 บาท  เมื่อรวมกันจึงได้ว่า 100 คูณ 20  จึงสามารถไขรหัสลับได้ว่า 2000 | 2000 |
| 60 (1)   | เลือกตั้งหนังโป๊โรมัน |  แยกคำเป็น เลือกตั้ง หนังโป๊ และ โรมัน  คำสำคัญที่ต้องนำมาใช้ในการไขรหัสนี้คือ โรมัน  เลือกตั้ง ต้องทำการกากบาทเป็นเครื่องหมาย X  หนังโป๊ เรียกอีกอย่างหนึ่งว่าหนังเอ๊กซ์ เขียนเป็นตัวอักษรได้เป็น X  จึงรวมกันได้เป็น XX โดยตัวเลขโรมัน X มีค่าเท่ากับ 10  จึงสามารถไขรหัสลับนี้ได้เป็น 1010 | 1010 |
| 60 (2)   | กำเนิดสมพลอดทนคึกคัก |  แยกคำเป็น กำเนิด สมพล อดทน และ คึกคัก  สมพล หมายถึง ไก่-สมพล  อดทน มาจากคำสร้อยของ ท นั่นก็คือ ท ทหารอดทน  คึกคัก มาจากคำสร้อยของ ม นั่นก็คือ ม ม้าคึกคัก  จึงรวมกันได้เป็น กำเนิด ไก่ ทหาร ม้า ซึ่งสามารถย่อได้ว่า กำเนิด กทม.  ซึ่งกำเนิด กทม. หรือการสถาปนาของกรุงเทพมหานครนั้น สถาปนาขึ้นในปี พ.ศ. 2325  รหัสลับนี้จึงเท่ากับ 2325 | 2325 |
| 61 (1)   | แดร็กคูล่าลงจากต้นไม้ |  ให้แยกเป็นคำว่า แดร็กคูล่า ลง จาก และ ต้นไม้  การไขรหัสครั้งนี้ต้องตีความจากภาษาอังกฤษ  แดร็กคูล่า มีศักดิ์เป็น ท่านเคานท์ ซึ่งเขียนเป็นภาษาอังกฤษได้เป็น count  ลง เขียนเป็นภาษาอังกฤษได้เป็น down  จาก เขียนเป็นภาษาอังกฤษได้เป็น from  และ ต้นไม้ เขียนเป็นภาษาอังกฤษได้เป็น tree ซึ่งออกเสียงพ้องกับคำว่า three  เมื่อนำคำทั้งหมดมารวมกัน จะได้ประโยคที่ว่า Count down from three. ซึ่งก็แปลได้ว่า ให้นับถอยหลังโดยเริ่มจากสาม  จึงสามารถไขรหัสลับได้ว่า 3210 | 3210 |